Kapp den 23.nov. 2016

Kai Henning Stensrud fra Kolbukamaratene er blant de 5 finalistene til Ildsjelprisen hvor vinneren blir tilkjennegjort under idrettsgallaen på Hamar den 7.januar 2017. Kjetil Andre Åmodt og et team fra NRK oppland, samt representant fra idrettskretsen og idrettsrådet i Østre Toten var tilstede under den overraskende og høytidelige bekjentgjøringen overfor Kai Henning under en seanse på Bygdestua på Lena i dag.
Kai Henning startet som 24-åring sitt frivillige arbeid i IL Kolbukamaratene. Fra han var liten og fram til 1979 var han aktiv idrettsutøver, men etter et stygt fall i hoppbakken i Grånåsen i 1979 ble det slutt på hans aktive karriere som idrettsutøver. Kai ble lam fra brystet og ned. Sju år etter den fatale ulykken var Kai igjen på plass som frivillig i idrettslaget. Hans måte å utøve frivillig arbeid på skaper inspirasjon og motivasjon for andre til også å bidra.
Kai har hele tiden arbeidet for at klubben skal favne alle i bygda, og at KK-plassen skal være et trygt sted der alle kan utøve fysisk aktivitet.
Samtidig har han alltid støttet idrettslagets utøvere som ønsker å satse på idretten sin, slik at det har vært mulig å komme i verdenstoppen selv om du er fra en liten klubb. Dette har skapt stort lokalt samhold i bygda, der mye av det sosiale er lokalisert rundt idrettslaget. Han har hatt fler verv både i fotball, håndball og langrenn. Han har vært nestleder flere perioder i klubben og styreleder i 2004 og 2005. Fra 2011 ble han igjen leder og er det fortsatt. Kai har i mange år vært sterkt engasjert i Østre Toten idrettsråd, og sitter i styret der. Vi har lært å sette pris på hans enorme kompetanse, dyktighet og ærlighet i alt hans virke for idretten på Østre Toten.
At Kolbukameratene nå også har fått til en klatrevegg, ei friluftsgruppe og mange alternative aktiviteter skal Kai ha mye av æren for. Med hans positive holdninger og bidrag har de klart å skape et mangfoldig idrettslag som favner flere gererasjoner, der alle blir inkludert og får mulighet til å utøve fysisk aktivitet. Hvis han sier at noe skal utføres så blir det gjort. Hans gjennomføringsevne er helt unik i det frivillige arbeidet.
Idrettslaget fremstår i dag som moderne og flott, og selv om Kai selv ikke er i stand til å svinge hammeren, har han bidratt med hundrevis av timer for at dugnadsarbeidet skal flyte og arbeidet bli gjort. Ikke minst er han påpasselig med å få søkt om midler der det er mulig slik at prosjektene kan gjennomføres. Vanligvis er motivasjonen for at folk legger ned frivillig arbeid er at de har egne barn de vil følge opp. En slik innsats som Kai har bidratt med og fortsatt bidrar med, er langt over hva et samfunn kan forvente når han selv hverken har barn som er med eller han selv kan delta. 
[bookmark: _GoBack]Beviset på hva Kai har arbeidet for å få til vises ved at Kolbukamaratene har alt fra barn som sitter i bæremeis til folk som har passert 90 år som er aktive i friluftsgruppa, til to landslagsutøvere i hopp. I tillegg har hundrevis av barn og unge gjennom mange år hatt glede av aktiviteten gjennom et godt drevet idrettslag.
Kai viser tydelig at han er fornøyd over å se andre nyte godt av det han bidrar med, og det er nok hans største glede!

NB! Som følge av dagens bekjentgjøring har NRK med Dan Børge Akerø i spissen annonsert sin ankomst på KK-plassen i morgen ettermiddag fra ca. 15:30 og utover. Vår ordfører Guri Bråthen vil også være tilstede. Dette for å gjøre stas på en meget vel fortjent finalist og for å lage en profil på Kai Henning som skal kjøres i løpet av høsten og under idrettsgallaen. Vi inviterer, og anmoder våre kjære aviser i Oppland om å stille opp og bidra til en verdig å fin happening.

Skulle det være noe som er uklart så vennligst kontakt undertegnede!


Med beste hilsener
For Østre Toten idrettsråd
John G. Skoglund
Leder

Tlf. 463 20 525

